CELEX: 32012D0746
Language: ro
Date: 2012-11-30 00:00:00
Title: 2012/746/UE: Decizia Comisiei din 30 noiembrie 2012 privind importul în regim de scutire de taxe vamale al mărfurilor care urmează a fi distribuite sau puse gratuit la dispoziția victimelor cutremurelor care au avut loc în mai 2012 în Italia [notificată cu numărul C(2012) 8687]

4.12.2012   
            
            
               RO
            
            
               Jurnalul Oficial al Uniunii Europene
            
            
               L 332/29
            
         DECIZIA COMISIEI
   din 30 noiembrie 2012
   privind importul în regim de scutire de taxe vamale al mărfurilor care urmează a fi distribuite sau puse gratuit la dispoziția victimelor cutremurelor care au avut loc în mai 2012 în Italia
   [notificată cu numărul C(2012) 8687]
   (Numai textul în limba italiană este autentic)
   (2012/746/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1186/2009 al Consiliului din 16 noiembrie 2009 de instituire a unui regim comunitar de scutiri de taxe vamale (1), în special articolul 76,
   având în vedere cererea înaintată de Republica Italiană datată 12 septembrie 2012 pentru importul în regim de scutire de taxe vamale al mărfurilor care urmează să fie distribuite sau puse gratuit la dispoziția victimelor cutremurelor care au avut loc în Italia în mai 2012,
   întrucât:
   
               (1)
            
            
               Cutremurele precum cele care au avut loc în Italia în mai 2012 reprezintă o catastrofă în sensul capitolului XVII partea C din Regulamentul (CE) nr. 1186/2009; prin urmare, sunt întrunite condițiile pentru autorizarea importului în regim de scutire de taxe vamale al mărfurilor care satisfac cerințele articolelor 74-80 din Regulamentul (CE) nr. 1186/2009 menționat anterior.
            
         
               (2)
            
            
               Republica Italiană trebuie să informeze Comisia cu privire la natura și cantitățile diferitelor mărfuri admise cu scutire de taxe vamale în beneficiul victimelor cutremurelor care au avut loc în Italia în mai 2012, cu privire la organizațiile pe care le-a aprobat pentru distribuirea sau punerea la dispoziție a acestor mărfuri și cu privire la măsurile luate pentru a preveni utilizarea în alt mod a mărfurilor decât ca ajutor în caz de dezastru pentru victimele respective.
            
         
               (3)
            
            
               Scutirea de taxe vamale trebuie acordată pentru importurile realizate începând de la data la care a avut loc primul cutremur.
            
         
               (4)
            
            
               Celelalte state membre au fost consultate, în conformitate cu articolul 76 din Regulamentul (CE) nr. 1186/2009,
            
         ADOPTĂ PREZENTA DECIZIE:
   Articolul 1
   (1)   Mărfurile se admit cu scutire de taxe de import în sensul articolului 2 alineatul (1) litera (a) din Regulamentul (CE) nr. 1186/2009 în cazul în care sunt îndeplinite următoarele condiții:
   
               (a)
            
            
               mărfurile sunt destinate uneia dintre următoarele utilizări:
               
                           (i)
                        
                        
                           distribuirea de mărfuri în mod gratuit victimelor cutremurelor care au avut loc în Italia în mai 2012, de către organismele și organizațiile menționate la litera (c);
                        
                     
                           (ii)
                        
                        
                           punerea în mod gratuit a mărfurilor la dispoziția acestor victime, mărfurile rămânând în proprietatea organizațiilor în cauză;
                        
                     
         
               (b)
            
            
               mărfurile îndeplinesc cerințele prevăzute la articolele 75, 78 și 79 din Regulamentul (CE) nr. 1186/2009;
            
         
               (c)
            
            
               mărfurile sunt importate pentru a fi puse în liberă circulație de către organisme de stat sau de către organizații autorizate de autoritățile italiene competente.
            
         (2)   De asemenea, mărfurile se admit cu scutire de taxe vamale în sensul articolului 2 alineatul (1) litera (a) din Regulamentul (CE) nr. 1186/2009 în cazul în care sunt importate pentru a fi puse în liberă circulație de către organizații de ajutor umanitar în caz de dezastru în vederea satisfacerii necesităților acestora pe perioada în care oferă ajutor în caz de dezastru victimelor cutremurelor care au avut loc în Italia în mai 2012.
   Articolul 2
   Până la 31 ianuarie 2013 cel târziu, Republica Italiană trebuie să comunice Comisiei următoarele informații:
   
               (a)
            
            
               o listă a organizațiilor aprobate menționate la articolul 1 alineatul (1);
            
         
               (b)
            
            
               informații cu privire la natura și cantitățile diferitelor mărfuri admise cu scutire de taxe vamale în temeiul articolului 1;
            
         
               (c)
            
            
               măsurile luate pentru a asigura respectarea articolelor 78, 79 și 80 din Regulamentul (CE) nr. 1186/2009 în privința mărfurilor care intră în domeniul de aplicare al prezentei decizii.
            
         Articolul 3
   Articolul 1 se aplică importurilor efectuate în perioada 20 mai 2012-31 decembrie 2012.
   Articolul 4
   Prezenta decizie se adresează Republicii Italiene.
   
      Adoptată la Bruxelles, 30 noiembrie 2012.
      
         
            Pentru Comisie
         
         Algirdas ŠEMETA
         
            Membru al Comisiei
         
      
   
   
      (1)  JO L 324, 10.12.2009, p. 23.